CELEX: 32017D2174
Language: el
Date: 2017-11-20 00:00:00
Title: Εκτελεστική απόφαση (ΕΕ) 2017/2174 της Επιτροπής, της 20ής Νοεμβρίου 2017, για την τροποποίηση του παραρτήματος Ε της οδηγίας 92/65/ΕΟΚ του Συμβουλίου όσον αφορά το υγειονομικό πιστοποιητικό για το εμπόριο μελισσών και αγριομελισσών [κοινοποιηθείσα υπό τον αριθμό C(2017) 7588] (Κείμενο που παρουσιάζει ενδιαφέρον για τον ΕΟΧ )

22.11.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 306/28
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/2174 ΤΗΣ ΕΠΙΤΡΟΠΉΣ
   της 20ής Νοεμβρίου 2017
   για την τροποποίηση του παραρτήματος Ε της οδηγίας 92/65/ΕΟΚ του Συμβουλίου όσον αφορά το υγειονομικό πιστοποιητικό για το εμπόριο μελισσών και αγριομελισσών
   
      
         [κοινοποιηθείσα υπό τον αριθμό C(2017) 7588]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα I του παραρτήματος Α της οδηγίας 90/425/ΕΟΚ (1), και ιδίως το άρθρο 22 πρώτο εδάφιο,
   Εκτιμώντας τα ακόλουθα:
   
               (1)
            
            
               Το υπόδειγμα υγειονομικού πιστοποιητικού για το ενδοενωσιακό εμπόριο ζωντανών μελισσών (Apis mellifera) και αγριομελισσών (Bombus spp.) καθορίζεται στο μέρος 2 του παραρτήματος Ε της οδηγίας 92/65/ΕΟΚ. Το εν λόγω πιστοποιητικό ορίζει τις απαιτήσεις σχετικά με την υγεία των ζώων, μεταξύ άλλων, σε σχέση με την εμφάνιση του μικρού κανθάρου των κυψελών (Aethina tumida) και του ακάρεος Tropilaelaps (Tropilaelaps spp.) που ισχύουν τόσο για τις μέλισσες όσο και για τις αγριομέλισσες.
            
         
               (2)
            
            
               Οι απαιτήσεις που προβλέπονται στο εν λόγω υπόδειγμα υγειονομικού πιστοποιητικού επιτρέπουν μόνο τις μετακινήσεις μελισσών και αγριομελισσών από περιοχές ακτίνας τουλάχιστον 100 χιλιομέτρων, οι οποίες δεν υπόκεινται σε περιορισμούς σχετικούς με την υπόνοια ή την επιβεβαιωμένη εμφάνιση των εν λόγω παθογόνων παραγόντων.
            
         
               (3)
            
            
               Βάσει των πληροφοριών που ελήφθησαν από τις αρμόδιες αρχές της Ιταλίας σχετικά με την εμπειρία τους από την εμφάνιση του μικρού κανθάρου των κυψελών σε αποικίες μελισσών στην Ιταλία μετά την έκδοση της εκτελεστικής απόφασης 2014/909/ΕΕ της Επιτροπής (2) για την πρόληψη της εξάπλωσης του μικρού κανθάρου των κυψελών από τις πληγείσες περιοχές της Ιταλίας, φαίνεται ότι οι απαιτήσεις αυτές είναι δυσανάλογες για τη διαχείριση του θιγόμενου τομέα της μελισσοκομίας επί μια παρατεταμένη περίοδο μετά την ανακάλυψη της εμφάνισης.
            
         
               (4)
            
            
               Ειδικότερα, οι απαιτήσεις αυτές δεν λαμβάνουν υπόψη ότι ενδέχεται να υπάρχουν περιοχές που, μολονότι βρίσκονται σε απόσταση μικρότερη των 100 km από τέτοια περιστατικά, εξακολουθούν να βρίσκονται εκτός των ζωνών προστασίας οι οποίες έχουν καθοριστεί γύρω από τα περιστατικά από την εθνική νομοθεσία, δεν περιορίζονται από ενωσιακά μέτρα προστασίας, και καλύπτονται από επίσημα σχεδιασμένη και εφαρμοζόμενη ενεργό εποπτεία σύμφωνα με τις κατευθυντήριες γραμμές για την εποπτεία της μόλυνσης από τον μικρό κάνθαρο των κυψελών, οι οποίες έχουν καταρτιστεί από το εργαστήριο αναφοράς της Ευρωπαϊκής Ένωσης για την υγεία των μελισσών (3), που εξασφαλίζει την απουσία του μικρού κανθάρου των κυψελών.
            
         
               (5)
            
            
               Επιπλέον, οι απαιτήσεις θα πρέπει να επικαιροποιηθούν, ώστε να ληφθεί υπόψη το γεγονός ότι η μακροσκοπική εξέταση και η άμεση εφαρμογή λεπτού πλέγματος γύρω από την αποστολή στον τόπο προέλευσης είναι ιδιαίτερα αποτελεσματικές και τεχνικώς εφικτές για τις αποστολές βασιλισσών μελισσών που συνοδεύονται από μικρό αριθμό εργατριών μελισσών, ώστε να μετριαστεί ο πιθανός κίνδυνος διασποράς του μικρού κανθάρου των κυψελών. Αυτό επιβεβαιώνεται από επιστημονική γνώμη της Ευρωπαϊκής Αρχής για την Ασφάλεια των Τροφίμων σχετικά με την επιβίωση, τη διασπορά και την εγκατάσταση του μικρού κανθάρου των κυψελών, η οποία εκδόθηκε στις 15 Δεκεμβρίου 2015 (4).
            
         
               (6)
            
            
               Δεδομένου ότι οι ισχύουσες απαιτήσεις είναι αδικαιολόγητα περιοριστικές, είναι απαραίτητο να τροποποιηθεί το υπόδειγμα υγειονομικού πιστοποιητικού για το ενδοενωσιακό εμπόριο μελισσών και αγριομελισσών με την προσθήκη εναλλακτικής απαίτησης σχετικά με την υγεία των ζώων για τις αποστολές βασιλισσών μελισσών, όπου θα αναγνωρίζεται η αξία του συνδυασμού της ενεργού εποπτείας εκ μέρους των αρμόδιων αρχών για την εξακρίβωση της απουσίας εμφανίσεων του μικρού κανθάρου των κυψελών με τα ενισχυμένα μέτρα μετριασμού του κινδύνου για το ενδοενωσιακό εμπόριο.
            
         
               (7)
            
            
               Οι αγριομέλισσες δεν προσβάλλονται από το άκαρι Tropilaelaps. Αυτό επιβεβαιώνεται από επιστημονική γνώμη της Ευρωπαϊκής Αρχής για την Ασφάλεια των Τροφίμων σχετικά με τον κίνδυνο εισαγωγής του Aethina tumida και του Tropilaelaps spp. στην ΕΕ, η οποία εκδόθηκε στις 27 Φεβρουαρίου 2013 (5).
            
         
               (8)
            
            
               Στις περισσότερες περιπτώσεις, οι αγριομέλισσες εκτρέφονται σε περιβαλλοντικά απομονωμένες δομές όπου ισχύουν συνθήκες υψηλής βιοασφάλειας και οι οποίες ελέγχονται τακτικά από την αρμόδια αρχή και εξετάζονται για την παρουσία νόσων. Οι εγκαταστάσεις αυτές, που είναι αναγνωρισμένες εκ μέρους και υπό την εποπτεία της αρμόδιας αρχής των οικείων χωρών, δεν είναι πιθανό να επηρεαστούν από την παρουσία του μικρού κανθάρου των κυψελών, σε αντίθεση προς τις υπαίθριες αποικίες αγριομελισσών. Είναι ήδη δυνατό για τις αρμόδιες αρχές να πιστοποιούν τις αποστολές από τις εν λόγω εγκαταστάσεις για την εισαγωγή αγριομελισσών σύμφωνα με τον κανονισμό (ΕΕ) αριθ. 206/2010 της Επιτροπής (6).
            
         
               (9)
            
            
               Είναι επομένως αναγκαίο να τροποποιηθεί το υπόδειγμα υγειονομικού πιστοποιητικού για το ενδοενωσιακό εμπόριο μελισσών και αγριομελισσών προκειμένου να εισαχθεί εναλλακτική απαίτηση σχετικά με την υγεία των ζώων για τις αγριομέλισσες που εκτρέφονται σε περιβαλλοντικά απομονωμένη δομή.
            
         
               (10)
            
            
               Η συντριπτική πλειονότητα των αποστολών αγριομελισσών πωλούνται και αποστέλλονται πέραν των συνόρων για σκοπούς επικονίασης και, ως εκ τούτου, δεν θα πρέπει να πιστοποιούνται για σκοπούς αναπαραγωγής ή εποχιακής μετακίνησης, δεδομένου ότι δεν προορίζονται για αναπαραγωγή και δεν επιστρέφουν ποτέ στον τόπο καταγωγής τους. Επομένως, είναι σκόπιμο να προστεθεί άλλη επιλογή στο πιστοποιητικό που να επιτρέπει την πιστοποίηση των εν λόγω ζώων για παραγωγή.
            
         
               (11)
            
            
               Οι μέλισσες μπορούν να αποτελέσουν αντικείμενο εμπορικών συναλλαγών υπό διάφορες μορφές, όπως βασίλισσες με μικρό αριθμό εργατριών, ολόκληρες αποικίες, αποικίες-πυρήνες και σε συσκευασίες. Η σαφήνεια όσον αφορά τη φύση των αποστολών από την άποψη αυτή θα διευκολύνει την ανάλυση κινδύνου εκ μέρους των αρμόδιων αρχών για τους επίσημους ελέγχους των αποστολών στους τόπους προορισμού. Ως εκ τούτου, θα πρέπει να προστεθούν πρόσθετες λεπτομερείς πληροφορίες στο πιστοποιητικό.
            
         
               (12)
            
            
               Επομένως, το μέρος 2 του παραρτήματος Ε της οδηγίας 92/65/ΕΟΚ θα πρέπει να τροποποιηθεί ανάλογα.
            
         
               (13)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το μέρος 2 του παραρτήματος Ε της οδηγίας 92/65/ΕΟΚ του Συμβουλίου (Υγειονομικό πιστοποιητικό για το εμπόριο μελισσών και αγριομελισσών) τροποποιείται ως εξής:
   
               1)
            
            
               Στο σημείο Ι.25 προστίθεται τετραγωνίδιο με την ακόλουθη φράση: «Παραγωγή (επικονίαση)».
            
         
               2)
            
            
               Στο σημείο Ι.31 προστίθεται στήλη με τίτλο «Είδος εμπορεύματος» και με τις ακόλουθες διαθέσιμες επιλογές κάτω από τον τίτλο, καθεμία σε χωριστή γραμμή: «βασίλισσες, συσκευασίες μελισσών, αποικίες-πυρήνες, αποικίες».
            
         
               3)
            
            
               Στο σημείο II.1. στο στοιχείο β), μετά τη λέξη «παράσιτα», παρεμβάλλονται τα εξής:
               «ή
               
                           β)
                        
                        
                           η αποστολή αποτελείται μόνο από κλωβούς βασιλισσών μελισσών, καθένας από τους οποίους περιέχει μία μόνο βασίλισσα με ανώτατο όριο 20 συνοδών εργατριών και προέρχεται από περιοχή ακτίνας τουλάχιστον 100 km η οποία δεν υπόκειται σε περιορισμούς σχετικούς με την υπόνοια ή την επιβεβαιωμένη εμφάνιση του ακάρεος Tropilaelaps (Tropilaelaps spp.) και από εγκατάσταση που πληροί όλες τις ακόλουθες απαιτήσεις:
                           
                                       —
                                    
                                    
                                       βρίσκεται σε απόσταση τουλάχιστον 30 km από τα όρια ζώνης προστασίας ακτίνας τουλάχιστον 20 km γύρω από την επιβεβαιωμένη εμφάνιση / τις επιβεβαιωμένες εμφανίσεις του μικρού κανθάρου των κυψελών, και
                                    
                                 
                                       —
                                    
                                    
                                       βρίσκεται εκτός ζώνης όπου ισχύουν περιορισμοί από τα προστατευτικά μέτρα που θεσπίζει η Ένωση λόγω της εμφάνισης του μικρού κανθάρου των κυψελών, και
                                    
                                 
                                       —
                                    
                                    
                                       βρίσκεται σε περιοχή όπου η ετήσια επιτήρηση για την ανίχνευση του μικρού κανθάρου των κυψελών από την αρμόδια αρχή είναι σε εξέλιξη με σκοπό την παροχή επιπέδου εμπιστοσύνης τουλάχιστον 95 % όσον αφορά την ανίχνευση του μικρού κανθάρου των κυψελών, εάν έχει προσβληθεί τουλάχιστον το 2 % των μελισσοκομικών εκμεταλλεύσεων, και
                                    
                                 
                                       —
                                    
                                    
                                       επιθεωρείται κάθε μήνα από την αρμόδια αρχή, με αρνητικά αποτελέσματα, με σκοπό την παροχή επιπέδου εμπιστοσύνης τουλάχιστον 95 % όσον αφορά την ανίχνευση του μικρού κανθάρου των κυψελών, εάν έχει προσβληθεί τουλάχιστον το 2 % των κυψελών, και
                                    
                                 
                                       —
                                    
                                    
                                       κάθε κλωβός ή ολόκληρη η αποστολή καλύπτεται από λεπτό πλέγμα με ανώτατο μέγεθος πόρων 2 mm, αμέσως μετά τη μακροσκοπική εξέταση για την πιστοποίηση της υγείας·
                                    
                                 
                     ή
               
                           β)
                        
                        
                           οι αγριομέλισσες προέρχονται από περιβαλλοντικά απομονωμένη δομή, αναγνωρισμένη εκ μέρους και υπό την εποπτεία της αρμόδιας αρχής, η οποία είναι απαλλαγμένη από τον μικρό κάνθαρο των κυψελών.».
                        
                     
         Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 20 Νοεμβρίου 2017.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 268 της 14.9.1992, σ. 54.
   
      (2)  Εκτελεστική απόφαση 2014/909/ΕΕ της Επιτροπής, της 12ης Δεκεμβρίου 2014, για ορισμένα προστατευτικά μέτρα σχετικά με την επιβεβαιωμένη εμφάνιση του μικρού κανθάρου των κυψελών στην Ιταλία (ΕΕ L 359 της 16.12.2014, σ. 161).
   
      (3)  Όπως αναθεωρήθηκαν τελευταία την 1η Απριλίου 2016: https://sites.anses.fr/en/minisite/abeilles/free-access-documents-0
   
      (4)  EFSA Journal 2015·13(12):4328.
   
      (5)  EFSA Journal 2013·11(3):3128.
   
      (6)  Κανονισμός (ΕΕ) αριθ. 206/2010 της Επιτροπής, της 12ης Μαρτίου 2010, για τον καθορισμό καταλόγων τρίτων χωρών, περιοχών ή τμημάτων τους από τις οποίες επιτρέπονται οι εισαγωγές στην Ευρωπαϊκή Ένωση ορισμένων ζώων και νωπού κρέατος, καθώς και των απαιτήσεων κτηνιατρικής πιστοποίησης (ΕΕ L 73 της 20.3.2010, σ. 1).